CELEX: 32017D1769
Language: ro
Date: 2017-09-25 00:00:00
Title: Decizia de punere în aplicare (UE) 2017/1769 a Consiliului din 25 septembrie 2017 de autorizare a Republicii Polone să încheie cu Ucraina un acord care să includă dispoziții de derogare de la articolul 2 alineatul (1) litera (d) și de la articolul 5 din Directiva 2006/112/CE privind sistemul comun al taxei pe valoarea adăugată, în ceea ce privește întreținerea podurilor rutiere de la frontiera Polonia-Ucraina

28.9.2017   
            
            
               RO
            
            
               Jurnalul Oficial al Uniunii Europene
            
            
               L 250/73
            
         DECIZIA DE PUNERE ÎN APLICARE (UE) 2017/1769 A CONSILIULUI
   din 25 septembrie 2017
   de autorizare a Republicii Polone să încheie cu Ucraina un acord care să includă dispoziții de derogare de la articolul 2 alineatul (1) litera (d) și de la articolul 5 din Directiva 2006/112/CE privind sistemul comun al taxei pe valoarea adăugată, în ceea ce privește întreținerea podurilor rutiere de la frontiera Polonia-Ucraina
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 396 alineatul (1),
   având în vedere propunerea Comisiei Europene,
   întrucât:
   
               (1)
            
            
               În conformitate cu articolul 5 din Directiva 2006/112/CE referitor la domeniul de aplicare teritorial al directivei, sistemul taxei pe valoarea adăugată (TVA) este, în principiu, aplicabil pe teritoriul unui stat membru.
            
         
               (2)
            
            
               Printr-o scrisoare înregistrată de Comisie la 7 octombrie 2016, Polonia a solicitat autorizația de a încheia un acord cu Ucraina în ceea ce privește întreținerea a trei poduri rutiere care traversează râul Bug la frontiera Polonia-Ucraina (denumit în continuare „acordul”). Acordul include dispoziții de derogare de la articolul 2 alineatul (1) litera (d) și de la articolul 5 din Directiva 2006/112/CE.
            
         
               (3)
            
            
               În conformitate cu articolul 396 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisoarea din 24 ianuarie 2017, cu privire la cererea prezentată de Polonia. Prin scrisoarea datată 25 ianuarie 2017, Comisia a notificat Poloniei faptul că dispunea de toate informațiile necesare pentru a analiza cererea.
            
         
               (4)
            
            
               Lucrările de întreținere efectuate pe teritoriul polonez sunt supuse TVA în Polonia, însă cele efectuate pe teritoriul ucrainean nu intră în domeniul de aplicare al Directivei 2006/112/CE. În plus, fiecare import din Ucraina în Polonia de bunuri utilizate pentru întreținerea podurilor de frontieră este supus TVA în Polonia.
            
         
               (5)
            
            
               Pentru a se asigura realizarea obiectivelor acordului, și, în special, pentru a îmbunătăți traficul dintre Polonia și Ucraina, este oportun ca acordul să includă dispoziții de simplificare a normelor în materie de TVA aplicabile lucrărilor de întreținere și importurilor aferente de bunuri.
            
         
               (6)
            
            
               Derogarea nu va avea impact asupra resurselor proprii ale Uniunii provenind din TVA,
            
         ADOPTĂ PREZENTA DECIZIE:
   Articolul 1
   Polonia este autorizată să încheie un acord cu Ucraina care să includă dispoziții de derogare de la articolul 2 alineatul (1) litera (d) și de la articolul 5 din Directiva 2006/112/CE referitoare la tratamentul în materie de TVA aplicat operațiunilor și la domeniul de aplicare teritorial al sistemului TVA, în ceea ce privește întreținerea celor trei poduri rutiere de la frontiera Polonia-Ucraina menționate în anexa la prezenta decizie.
   Articolul 2
   Prin derogare de la articolul 5 din Directiva 2006/112/CE, referitor la podurile menționate în anexa la prezenta decizie a căror întreținere cade în sarcina Poloniei, în măsura în care podurile de frontieră în cauză se situează pe teritoriul suveran al Ucrainei, ele sunt considerate ca făcând parte din teritoriul suveran al Poloniei, în ceea ce privește furnizarea de bunuri sau prestarea de servicii destinate întreținerii acestora.
   Articolul 3
   Prin derogare de la articolul 5 din Directiva 2006/112/CE, referitor la podurile menționate în anexa la prezenta decizie a căror întreținere cade în sarcina Ucrainei, în măsura în care podurile de frontieră în cauză se situează pe teritoriul suveran al Poloniei, ele sunt considerate ca făcând parte din teritoriul suveran al Ucrainei, în ceea ce privește furnizarea de bunuri sau prestarea de servicii destinate întreținerii acestora.
   Articolul 4
   Prin derogare de la articolul 2 alineatul (1) litera (d) din Directiva 2006/112/CE, bunurile importate din Ucraina în Polonia de către persoane impozabile cu drept deplin de deducere nu sunt supuse TVA, în măsura în care bunurile respective sunt utilizate pentru întreținerea podurilor menționate în anexa la prezenta decizie.
   Articolul 5
   Prezenta decizie produce efecte la data notificării acesteia.
   Prezenta decizie se adresează Republicii Polone.
   
      Adoptată la Bruxelles, 25 septembrie 2017.
      
         
            Pentru Consiliu
         
         
            Președintele
         
         M. MAASIKAS
      
   
   
      (1)  JO L 347, 11.12.2006, p. 1.
   
      ANEXĂ
      
         Lista podurilor menționate la articolul 1
      
      
                  1.
               
               
                  Ucraina întreține următorul pod rutier de frontieră, construit pe cheltuiala Poloniei și aflat în proprietatea Poloniei, situat la frontiera Polonia-Ucraina:
                  un pod din oțel cu lungimea de 186,68 de metri peste râul Bug, între Dorohusk și Jagodzin, de-a lungul drumului național nr. 12 din Polonia și al drumului public de importanță statală nr. M-07 din Ucraina.
               
            
                  2.
               
               
                  Polonia întreține următorul pod rutier de frontieră, construit pe cheltuiala Poloniei și aflat în proprietatea Poloniei, situat la frontiera Polonia-Ucraina:
                  un pod din beton armat și oțel cu lungimea de 160,38 de metri peste râul Bug, între Zosin și Ustyluh, de-a lungul drumului național nr. 74 din Polonia și al drumului public de importanță statală nr. N-22 din Ucraina.
               
            
                  3.
               
               
                  Podul rutier de frontieră peste râul Bug, cu grinzi din oțel, cu o punte din beton armat și cu o lungime totală de 189,43 m, construit pe cheltuiala ambelor părți și aflat în proprietatea acestora în proporție egală, situat între Dorohusk și Jagodzin, de-a lungul drumului național nr. 12 din Polonia și al drumului public de importanță statală nr. M-07 din Ucraina, este întreținut de ambele părți, astfel încât fiecare parte să întrețină partea de pod aflată în proprietatea sa, cu excepția întreținerii pe timp de iarnă.
                  Următoarele părți sunt responsabile cu întreținerea pe timp de iarnă a podului rutier de frontieră, pe întreaga sa lungime:
                  
                              (a)
                           
                           
                              Polonia: de la data de 1 octombrie a fiecărui an impar, până la data de 30 septembrie a anului următor;
                           
                        
                              (b)
                           
                           
                              Ucraina: de la data de 1 octombrie a fiecărui an par, până la data de 30 septembrie a anului următor.